《冬夜对月》
宋代·张侃

秋来月渐清，老火犹未退。好风送新凉，云深复昏晦。

徐思此夜满，岂不令人爱。暑气薄前荣，蒸溽肯少贷。

月色到芳池，缘此亦拘碍。今宵坐中庭，挥麈成独对。

霜华杂月色，顿然清病肺。何必泥中秋，此语吾永佩。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。